open-index/open-wikipedia-markdown huggingface dataset:
Georg Monsen

**Georg «Goggen» Monsen** (født 19. desember 1922 i Stavanger, død 10. april 2015 samme sted) var en norsk telemontør og fotballspiller, og en av de første nordmenn som spilte profesjonell i utlandet.

Georg Monsen spilte 147 kamper og skåret 66 mål for Viking FK. I 1950 skrev han under proffkontrakt med den franske klubben Nancy, omtrent samtidig med flere andre norske: Per Figved, Inge Paulsen, Torgeir Torgersen og Gunnar Stensland fra Stavanger og Villy Andresen fra Sarpsborg. Monsen og Stensland gikk til FC Nancy (fra 1967 kalt AS Nancy), der Monsen hadde avtale om en årslønn på 42 000 kroner.

Monsen forlot klubben i oktober samme år grunnet kontraktbrudd fra klubbens side (manglende lønnsutbetaling) og han gikk for 250 000 kroner til Racing Club de Besançon. Han spilte 43 A-kamper (10-12 mål) i fransk fotball. Som tidligere proffspiller, ble Monsen utestengt fra norsk fotball på grunn av NFFs amatørbestemmelser.

Målvakten Torgeir Torgersen og  Monsen spilte deres første A-kamp for Viking siden suspensjonen 12. april 1958, Monsen som indre venstre, mot Vålerengens Idrettsforening.  Hans bror Arvid Monsen spilte også i løperrekka for Viking på denne tiden.  Georg Monsen var nå 35 år gammel, og spilte bare to A-kamper dette året. Han ble senere trener, og ledet Viking til seier i Norgesmesterskapet (cupen) i 1953 og 1959. Han var trener for Viking i flere perioder frem  til 1965, foruten et kort treneropphold hos Stålkameratene på Mo i Rana. Utenfor fotballbanen var Monsen telefonmontør.

Monsen døde 10. april 2015, 92 år gammel.

## Referanser
Anita Wold

**Anita Marie Wold**, nå **Anita Marie Wold Jensen**, (født 1956) er en norsk tidligere skihopper som representerte Byåsen IL i Trondheim.

## Karriere
### Skihopp
Hun var aktiv på 1970-tallet, som en av få kvinnelige skihoppere på den tiden. Anita Wold var blant Norges beste juniorhoppere og satte flere verdensrekorder for kvinner. Hun var prøvehopper i den tysk-østerrikske hoppuka 1975/76, og fikk også tilbud om å være prøvehopper i skiflygingsbakken i Vikersund i 1976. Anita Wold var den første kvinnelige hopper som fikk hoppe i Holmenkollen, da hun åpnet Holmenkollrennet i 1974 som prøvehopper.

### Sykkel
Etter hun la opp som skihopper som 20-åring begynte hun med sykling. I den idretten fikk hun også deltatt i konkurranser, og tok tre NM-medaljer – bronse i landeveissykling og sølv og bronse i velodromen på Levanger.
## Verdensrekorder
* 73 meter, 22. mars 1973, Kløvsteinbakken i Meldal
* 81 meter og 82,5 meter, 3. februar 1974, Kløvsteinbakken i Meldal
* 94 meter, 1974, MS 1970 i Štrbské Pleso, Tsjekkoslovakia
* 97,5 meter, 14. januar 1975, Ōkurayama-bakken i Sapporo, Japan

## Se også
* Kvinner i skihopping

## Referanser


## Eksterne lenker
* Anita Wold i polsk hoppdatabase
Fiendegods

**Fiendegods**, eller **fiendtlig eiendom**, er eiendom som tilhører eller kontrolleres fienden i en krig.

Under den allierte okkupasjonen ble i tillegg til tysk, østerriksk og japansk statseiendom også privatformue tilhørende borgere av disse stater samt personer som hadde blitt fratatt sitt norske statsborgerskap ved provisorisk anordning av 17. august 1945 konfiskert.  Beslaget gikk ufattelig langt, selv møbler og husgeråd ble tatt og satt under forvaltning av Direktoratet for fiendtlig eiendom.  Også arv som i årene før 1945 hadde tilfalt tyskgifte kvinner, men som ikke var blitt overført fra Norge ble beslaglagt. Lov om fiendegods av 22. mars 1946 gjorde konfiskasjonen permanent.  Loven er ikke opphevet, men er siste gang tatt inn i lovsamlingen for 1981.
En dag i Ivan Denisovitsj’ liv (film)

***En dag i Ivan Denisovitsj' liv*** (originaltittel *One Day in the Life of Ivan Denisovich*) er en norsk-britisk dramafilm fra 1970 basert på Aleksandr Solzjenitsyns Nobelprisbelønte roman, *[[En dag i Ivan Denisovitsj' liv]]* (1959). Hovedrollen spilles av Tom Courtenay. 

Filmen ble for det meste spilt inn på Røros. Språket er engelsk, men en kan tidvis også høre en mannlig norsk fortellerstemme. Komponisten Arne Nordheim er ansvarlig for filmmusikken.

## Handling
Boka (og filmen) skildrer tilværelsen til håndverkeren Ivan, som er dømt til 10 års straffearbeid som politisk fange i Sibir under det stalinistiske Sovjetsamveldet og Gulagsystemet. Han har intet som gjør livet verdt å leve. I den brutale fangetilværelsen blir han stadig utsatt for overgrep, som han forsøker å mestre gjennom den vanskelige balansegangen mellom det å bevare sin selvrespekt og å unngå straff. Under disse harde vilkårene vokser likevel vennskap mellom fangene, hvor de prøver etter fattig evne å støtte og hjelpe hverandre mot fangevokterne. 

## Skuespillere og rolleliste

* Tom Courtenay – Ivan Denisovich Shukhov
* Espen Skjønberg – Tiurin
* Alf Malland – Fetiukov
* Frimann Falck Clausen – Senka
* Jo Skønberg – Gopchik
* Odd Jan Sandsdalen – Eino
* Torstein Rustdal – Vaino
* James Maxwell – Captain
* Alfred Burke – Alyosha
* Eric Thompson – Tsetzar
* John Cording – Pavlo
* Matthew Guinness – Kilgas
* Roy Bjørnstad
* Paul Connell
* Sverre Hansen
* Wolfe Morris
* Kjell Stormoen
* Caspar Wrede

## Eksterne lenker
* 
* Filmtrailer (YouTube)
Allmenn teori om sysselsetting, rente og penger

***Allmenn teori om sysselsetting, rente og penger*** (engelsk: *The General Theory of Employment, Interest and Money*) er en bok om samfunnsøkonomi skrevet av den britiske samfunnsøkonomen John Maynard Keynes, og utgitt i 1936.

Teoriene i boken forklarer hvordan en stat kan utføre motkonjunkturpolitikk, og gikk i mot de gjeldende teorier på den tiden ved å oppfordre til økt statlig forbruk ved nedgangstider, og sparing i gode økonomiske tider. En statlig stimulering av etterspørselen vil ifølge Keynes medføre en multiplikatoreffekt som påvirker samfunnet i mye større grad enn det den opprinnelige stimuleringen var.
Sydney Harbour Bridge

**Sydney Harbour Bridge** er et av Australias mest kjente landmerker. Broen ble påbegynt i 1923 og sto ferdig 19. januar 1932, men den ble først åpnet 19. mars samme år. «Kleshengeren», som den også blir kalt, ble bygget for å binde sammen den nordlige delen av Sydney med den sørlige. Broen er ca. 1,1 kilometer lang og 134 meter høy. Bare noen få hundre meter unna ligger Operahuset i Sydney.

## Referanser


## Eksterne lenker
*
Cyberspace

**Cyberspace** («Kyberrommet») er et vanlig navn på det globale nettverket av sammenkoblede datasystemer og digitale infrastrukturer som muliggjør utveksling og behandling av informasjon. Begrepet brukes om det digitale miljøet der kommunikasjon, økonomi, samfunnsfunksjoner og sikkerhetsoperasjoner foregår. 

## Historie
Kyberrom begrepet utviklet seg fra tidlige teoretiske og kunstneriske tradisjoner om styring og informasjon. Norbert Wieners arbeid om kybernetikk la tidlig grunnlag for tanken om selvregulerende kontrollsystemer (*Cybernetics: Or Control and Communication in the Animal and the Machine*, 1948). Begrepet «cyberspace» ble popularisert i skjønnlitteraturen av William Gibson, først i novellen *Burning Chrome* (1982) og deretter i romanen *Neuromancer* (1984). På 1990-tallet ble begrepet tatt i bruk av teknologiske aktører og aktivister, blant annet John Perry Barlow, for å beskrive det globale digitale handlingsrommet.

## Etymologi
Ordet *kyber* har gresk opprinnelse og betyr «styring», mens *kybernetikos* kan oversettes med «dyktig til å styre» eller «styrmann». Begrepet brukes om kontroll- og styringssystemer i både maskiner og naturen. Den franske formen *cybernétique* ble først brukt i 1834, og ble introdusert i den engelskspråklige verden av Norbert Wiener gjennom boken *Cybernetics: Or Control and Communication in the Animal and the Machine* fra 1948.

## Referanser
Dyreplageri

**Dyreplageri** betegner det å påføre dyr smerte eller plage de unødvendig.

I Norge kan dyreplageri i henhold til lov om dyrevern straffes med bøter eller fengsel inntil 6 måneder.

## Eksterne lenker
*  «Sanksjonsmuligheter ved dyreplageri» fra Dyrebeskyttelsen Norge
*  «Lov om dyrevern» fra Lovdata
*  «Dyreplageri på norske slakterier» fra *[[Aftenposten]]*&nbsp;(2004)
Fangstdagbok

**Fangstdagbok** var en papirbasert protokoll som fiskere med fartøy over en viss størrelse pliktet å føre for at Kystvakten og Fiskeridirektoratet skulle kunne kontrollere om gjeldende bestemmelser ble fulgt.  Fangstdagboken skulle føres mens fiskebåten bedrev fangstaktivitet på feltet.

Den papirbaserte fangstdagboken ble erstattet av elektronisk rapportering fra 1. oktober 2010 for fartøy over 21 meter og 1. januar 2011 for fartøy over 15 meter. Det er Fiskeridirektoratet som har bestemt dette i forskriften http://www.fiskeridir.no/fiske-og-fangst/j-meldinger/gjeldende-j-meldinger/j-43-2010  J-43-2010 og senere versjoner av denne forskriften.

Fra 1. januar 2022 gjelder forskriften alle fartøy over 11 meter, og fra 1. september 2022 alle fartøy over 10 meter. Se forskriften .

## Elektronisk fangstdagbok
Obligatorisk elektronisk loggføring og rapportering av fangst og fangstaktivitet for fartøy over 15 meter gjelder uansett hvor fartøyet fisker, dvs både innenfor og utenfor Norges økonomiske sone. Fartøy som fisker i Skagerrak, må rapportere elektronisk dersom størrelsen er over 12 meter.

 
### Grunnleggende rapporteringskrav norske fiskefartøy må følge
Fiskeridirektoratet har i forskrifter (J-meldinger) bestemt at følgende elektroniske meldinger skal sendes fra fiskefartøy i ulike situasjoner:


DEP - avgang fra havn: Senest 2 timer etter avgang.

DCA - daglig fangst: Senest kl 23:59 UTC hver dag etter at DEP er sendt.

POR - havneanløp: Senest 2 timer før anløp til kai.

TRA - omlasting: Fartøy som skal avgi fangst skal senest 24 timer (2 timer ved låssetting) før omlasting påbegynnes sende en TRA. Fartøy som har mottatt fangst skal senest 1 time etter omlastningen er avsluttet sende en TRA. 

 
### Krav ved fiske utenfor Norges økonomiske sone
Ved fiske utenfor Norges økonomiske sone, skal fiskefartøy sende de samme meldingene. Men i tillegg må norske fiskefartøy sende meldinger som er definert gjennom avtaler Norge har med EU, Island, NEAFC, NAFO,CCAMLR og Færoya



### Godkjente rapporteringssystemer i Norge
Per 2023 er følgende programvare godkjent for bruk ombord i norske fiskefartøy:

- MarineSmart™ 1.0 (Marine Dynamics AS)- eFangst 3.0 og eCatch 1.1 (Dualog Fisknett AS)

- iFisk 1.0.2 (Bytek Nordic AS)

- Track Well Fangstdagbok versjon 2.6.9.0 (Navy AS)

- ApolloSAT-01 (Apollo Lofoten)
 
### Rapporteringskrav i andre land og områder
EU har krav om elektronisk rapportering for fiskefartøy over 12 meter. Også i Island, USA, Australia og New Zealand finnes krav om elektronisk rapportering av fangst og fangstaktivitet.

## Eksterne lenker
* Fiskeridirektoratet har en samleside for elektronisk rapportering .
Moroni (engel)

**Profeten Moroni** er engelen som i 1827 viste seg for den amerikanske profeten Joseph Smith og viste ham veien til de mystiske gullplatene som Smith skulle oversette på mirakuløst vis og utgi som *[[Mormons bok]]*; Smiths bok ble det religiøse grunnlaget for og en av de hellige skriftene innen den kristne trosretningen Jesu Kristi kirke av siste dagers hellige («mormonene»).

Joseph Smith påstod at engelen Moroni opprinnelig skal ha vært sønn av den jødiske generalen Mormon som angivelig levde i dagens USA på 400-tallet. Gullplatene inneholdt nedtegnelser der Mormon og Moroni blant annet beskrev folkets historie fra omkring 600 f. Kr. 

## Se også
**[[Mormons bok]]*
*Gullplatene

## Eksterne lenker
*
Wind & Wuthering

***Wind & Wuthering*** er det åttende studioalbumet fra det engelske progressiv rock-bandet Genesis, utgitt i desember 1976 i Europa og i januar 1977 i resten av verden. Dette er det siste albumet der gitarist Steve Hackett medvirker. Dette er også det siste rene progrock-albumet fra Genesis, selv om visse elementer fra sjangeren fulgte med videre. 

Store deler av albumet har henvisninger til Emily Brontës roman *[[Wuthering Heights|Stormfulle høyder]]*, uten at det kan kalles for et konseptalbum. Nok en gang ga Genesis ut et album som ble godt mottatt av både kritikere og fans.

Den første sangen på albumet, «Eleventh Earl of Mar», handler om John Erskine, 22. jarl av Mar.

## Sporliste
# «Eleventh Earl of Mar» (Tony Banks/Steve Hackett/Mike Rutherford) – 7:41
# «One for the Vine» (Tony Banks) – 10:00
# «Your Own Special Way» (Mike Rutherford) – 6:19
# «Wot Gorilla?» (Tony Banks/Phil Collins) – 3:19
# «All in a Mouse's Night» (Tony Banks) – 6:37
# «Blood on the Rooftops» (Steve Hackett/Phil Collins) – 5:27
# «Unquiet Slumbers for the Sleepers...» (Steve Hackett/Mike Rutherford) – 2:23
# «...In That Quiet Earth» (Steve Hackett/Mike Rutherford/Tony Banks/Phil Collins) – 4:50
# «Afterglow» (Tony Banks) – 4:12

## Personell
*Phil Collins – trommer, perkusjon, vokal
*Steve Hackett – gitarer, kalimba, autoharpe
*Tony Banks – keyboard
*Mike Rutherford – bass, gitarer, basspedal
**Chester Thompson – trommer, perkusjon (kun under konserter)

## Ny-utgivelser
*2007 – hybrid SACD / CD (remaster med nye mikser) – Virgin

## Eksterne lenker
*
A Trick of the Tail

***A Trick of the Tail*** er det syvende studioalbumet fra det engelske progressiv rock-bandet Genesis, utgitt i februar 1976. Dette er det første albumet der Phil Collins er hovedvokalist, etter at Peter Gabriel forlot bandet i mai 1975. 

Etter at Gabriel forlot Genesis, holdt bandet utallige auditioner for å finne en ny vokalist. Av cirka 400 sangere, blant andre Jahn Teigen, var det Mick Strickland som fikk prøve seg, men etter et kort samarbeide ble Strickland og Genesis enige om at de ikke passet sammen allikevel. Phil Collins måtte noe motvillig gjøre et forsøk, og bandet bestemte seg for at Collins skulle være vokalist.

Det var naturlig nok stor spenning blant kritikere og publikum rundt denne utgivelsen, men bekymringen viste seg grunnløs. Gode kritikker og godt salg slo fast at det var et liv for Genesis også uten Peter Gabriel.

## Sporliste
# «Dance on a Volcano» (Tony Banks/Phil Collins/Steve Hackett/Mike Rutherford) – 5:54
# «Entangled» (Tony Banks/Steve Hackett) – 6:27
# «Squonk» (Tony Banks/Mike Rutherford) – 6:27
# «Mad Man Moon» (Tony Banks) – 7:34
# «Robbery, Assault and Battery» (Tony Banks/Phil Collins) – 6:16
# «Ripples» (Tony Banks/Mike Rutherford) – 8:04
# «A Trick of the Tail» (Tony Banks) – 4:35
# «Los Endos» (Tony Banks/Phil Collins/Steve Hackett/Mike Rutherford) – 5:47

## Personell
*Phil Collins: vokal, trommer, perkusjon
*Steve Hackett: gitarer
*Tony Banks: Hammondorgel, synthesizere, piano, vokal, 12-strengers gitar, Mellotron
*Mike Rutherford: bass, basspedal, 12-strengers gitar 
**Bill Bruford: trommer, perkusjon (kun under konserter)

## Ny-utgivelser
*2007 – hybrid SACD / CD (remaster med nye mikser) – Virgin

## Eksterne lenker
*
Den norske Burmakomité

**Den norske Burmakomité (NBK)** ble dannet i 1992 og avviklet i 2020. Komiteens formål var å støtte opp om og styrke den burmesiske demokratibevegelsen i eksil og i Burma/Myanmar. Burmakomiteen skiftet i 2016 navn til Den norske Myanmarkomité. 

Komiteen arbeidet for å fremme demokrati i Myanmar ved å gi økonomisk støtte til prosjekter i Myanmar, holde kurs for politiske partier og informasjonsarbeid i Norge for å dele kunnskap overfor norske myndigheter, bedrifter, opinion, presse og relevante organisasjoner.

Myanmarkomiteens styre bestod av personer med kunnskap om Myanmar og annen relevant fagkompetanse. Styremedlemmene ble valgt i kraft av sine egne standpunkter og ikke profesjonell tilhørighet, og representerte kun seg selv i styret. 

Hallvard Kuløy, en venn av Aung San Suu Kyi, var komiteens første leder.

## Referanser


## Eksterne lenker
*
Dyreforsøk

**Dyreforsøk** er bruk av dyr i forskjellige typer vitenskapelig forskning.

Det anslås at det verden over hvert år brukes titalls millioner av dyr i ulike forsøk knyttet til forskning ved universiteter, sykehus, farmasøytiske selskaper og militære forskningsinstitusjoner.

Det er allmenn enighet blant forskere at dyreforsøk er nødvendig for å utvikle nye medisiner. Praksis med dyreforsøk har møtt en viss motstand fra ulike grupper. 

På verdensbasis brukes et betydelig antall forsøksdyr til testing av ikke-medisinske produkter, slik som kosmetikk, toalettprodukter, vaskemidler, mattilsetningsstoffer, plantevernmidler, fargestoffer, alkohol, tobakk og våpen.

Hovedandelen av forsøksdyrene benyttet i Norge er fisk.

## Referanser


## Eksterne lenker
* Norecopa (Nasjonal konsensus-plattform for erstatning, reduksjon og forbedring av dyreforsøk)
* Dyrebeskyttelsen Norge
Schumann (slekt i Norge)

**Schumann** er opprinnelig et tysk slektsnavn. Den mest kjente personen i denne er komponisten og pianisten Robert Schumann (1810–1856). 

## Schumann i Norge
Personer i Norge med slektsnavnet Schumann, eller en kombinasjon av Schumann og andre slektsnavn, stammer fra én av ihvertfall to uavhengige grener. 

***Den eldre grenen*** kan føres tilbake til , født 29. april 1744 i Schwaan i Mecklenburg og død 31. juli 1807 i Bergen. Andreas Georg S. kom til Bergen sammen med sin bror Johan Georg S. som «Junge» ved det Norske Contoir rundt 1755 (året etter at det Tyske Contoir hadde skiftet navn). Sammen tok brødrene geselleksamen 14. oktober 1762 og fungerte deretter som «Kiøbmænd» i Bergen. Andreas Georg S. ble i 1778 gift med Martha Blydt (1749–1836).
Johan Georg S. døde barnløs, mens Andreas S. etterlot seg tre sønner som alle har en tallrik etterslekt både i Bergen og landet forøvrig:
* Kjøpmann og løytnant i Borgergarden  (1778–1823)gift med Birgitte Wallem. Etterkommere inkluderer bl.a. sognepresten til Lenvig og Hillesøe Alrich Schumann (1814–1906) og arkitekt- og fotograffamilien Schumann Olsen i Bergen. Etterkommerer etter Daniel Didrich S. er også inngiftet i slektene Krüger, Lem, Sommerfeldt, Feydt, Rosentræder, Rødseth og Wallem. 
* Stadsmegler  (1782–1858) gift med Helene Dorothea Ellerhuusen (1792–1824). 
* Bakermester  (1784–1837) gift med Helene Marie Schiøtt (1789–1849). Etterkommere inkluderer bl.a. Johan Schumann (1832–1911), verkseierfamilien Schumann i Bergen; Fredrich Carl S. (1848–96); Fredrik Carl S. (1873–1950); og Daniel Georg S.(1874–1914). Etterkommere av Michael Blydt S. er også inngiftet i familiene Janson, Arents Greve, von der Fehr, Martens, Blichfeldt og Heiberg.

***Den yngre grenen*** kan føres tilbake til , født 1851 eller 1852 i Halberstadt eller Magdeburg. Frants S. kom til Bergen ca. 1880. Han flyttet senere til Oslo der han har en tallrik etterslekt.

I tillegg har navnet Schumann forekommet i Norge, bl.a. gjennom en gullsmedfamilie i Skien på 1700-tallet. Disse slektene har senere dødd ut.
Virtuositet

**Virtuositet** er fremragende teknisk dyktighet. En **virtuos** (fra italiensk *virtuoso*, latin *virtuosus* og latin *virtus* som betyr ferdighet, manndom, glimrende) er en musiker med særlige evner på sitt instrument. Virtuosen briljerer med særdeles god teknisk kontroll, og kan utføre lange og raske løp eller spesielt høye toner tilsynelatende uten vanskeligheter. 

## Referanser
Ole Martin Michelsen

**Ole Martin Michelsen** (født 4. februar 1993 i Bergen) er en norsk håndballspiller. Han har spilleplassen midtback. Den tidligere Nornen og Fyllingen Håndballspilleren spiller i dag for Sandefjord Håndball. I løpet av 2008-års sesongen har han klart å etablere seg på det norske ungdomslandslaget, LM 92. 

Michelsen er spådt en lysende karriere i norsk og internasjonal håndball.

## Eksterne lenker
*
Skollenborg

**Skollenborg** er et sted i Kongsberg kommune i Buskerud, ca. 7 kilometer sør for bysenteret. Stedet ligger i veiskiftet mellom fylkesvei 40 (Geilo–Larvik) og fylkesvei 286, som fører inn på E134  ved Krekling, 7 kilometer mot nordøst. Skollenborg stasjon er stasjon på Sørlandsbanen. Vest for tettstedet ligger Skollenborg kraftverk i Lågen (88 MW), og et vassdragsmuseum. Navnet Skollenborg kommer antagelig av det norrønet verbet «skolla» som betyr «ruve», grunnet gårdens relativt høye beliggenhet. Fra 2015 er det ikke lenger regnet som et eget tettsted, men som en del av Kongsberg tettsted.

## Referanser
Dario Zahora

**Dario Zahora** (født 21. mars 1982 i Vukovar) er en kroatisk spiller som for tiden spiller for Ergotelis FC. Zahora signerte for Rosenborg BK den 14. mars 2009 etter å ha vært i klubbens søkelys en periode og vært med laget på treningsleir. Zahora ble kjøpt fra klubben Dinamo Zagreb der han fikk lite spilletid. Zahora har vært på utlån i den Slovenske toppdivisjonen de to siste sesongene før han ble kjøpt av Rosenborg. Han ble toppscorer i den Slovenske toppdivisjonen i 2007/2008-sesongen med 22 mål på 33 kamper for NK Domzale. Den 25. mars ble han enig med Rosenborg om og bli løs fra kontrakten.

## Referanser


## Eksterne lenker
* 
* Spillerprofil på RBK.no
Ectodini

* *[[Aulonocranus]]*
* *[[Callochromis]]*
* *[[Cardiopharynx]]*
* *[[Cunningtonia]]*
* *[[Cyathopharynx]]*
* *[[Ectodus]]*
* *[[Grammatotria]]*
* *[[Lestradea]]*
* *[[Ophthalmotilapia]]*
* *[[Xenochromis]]*
* *[[Xenotilapia]]*

**Ectodini** er en gruppe ciklider. 
De er endemisk til Tanganyikasjøen.
De fleste slektene i dette tribuset er monotypiske.

## Eksterne lenker
*
Shen Buhai

**Shen Buhai** (kinesisk: 申不害, pinyin: *Shēn Bùhài*, Wade-Giles: *Shen Pu-hai*; født ca. 385 i Xingyang i Kina, død 337 f.Kr.) – også kalt **Shenzi** (申子) – var en filosof og politiker fra den kinesiske oldtidsstat Zheng i de stridende rikers tid. Han anses som en av grunnleggerne av det filosofiske system legalismen. Da han døde, var han kansleren til hertug Zhao i staten Han.

Shen behersket den politiske finesses kunst når det gjaldt å få gjennomført et politisk mål (*Shu* 術). Hans filosofi står, likesom Han Feizis filosofi, nær den daoistisk pregede Huang-Lao-skolen.

Et verk som kalles *[[Shenzi (av Shen Buhai)|Shenzi]]* (申子) tilskrives ham.

## Litteratur
* Herrlee G. Creel: *Shen Pu-hai: A Chinese Political Philosopher of the Fourth Century B.C.* ISBN 0-226-12027-9
* Pan Fuen: „Shen Buhai“. *Encyclopedia of China* (Philosophy Edition), 1st ed.
* Zhang Guohua: „Shen Buhai“. *Encyclopedia of China* (Law Edition), 1st ed.
* Li Shen: „Shenzi“. *Encyclopedia of China* (Chinese History Edition), 1st ed.

## Eksterne lenker
* Hong Kong University Philosophy Department, *[http://www.hku.hk/philodep/ch/Shen%20Bu%20Hai.htm Shen Buhai]*
Alfred Christian Dahl

**Alfred Christian Dahl** (født 28. april 1857 i Veblungsnes, død 18. mars 1940 i Oslo) var en norsk arkitekt som er kjent for en rekke tegninger av kirker. Dahl ble utdannet ved den bygningstekniske linjen på Trondhjems Tekniske Læreanstalt i perioden 1874 til 1879, før han dro videre til Berlin og Königlich Technische Hochschule hvor han studerte i perioden 1885 til 1888. Etter å ha arbeidet som arkitektstudent i både Kristiania og Liverpool begynte han med egen praksis i Kristiania hvor han tegnet flere boliggårder, Filtvet kirke i laftet tømmer i 1894 samt gravkapellet på Vestre gravlund i 1902. I denne perioden hadde han også Arnstein Arneberg som assistent.

Dahl tegnet også flere kirker i østlandsområdet som Åros kirke, Bingen kapell og Grua kirke. I 1904 etablerte han arkitektkontoret Michalsen & Dahl sammen med Carl Michalsen i Ålesund, hvor de bemerket seg som et av de viktigste arkitektkontorene i gjenreisningen etter bybrannen med rundt 20 bygninger i ulik jugendstil og senhistorisme.

## Utvalgt virke
* Filtvet kirke i Hurum i laftet tømmer (1894)
* Gravkapellet på Vestre Gravlund med fasade av råkopp (1902)
* Åros kirke i Røyken (1903)
* Bingen kapell i Øvre Eiker (1924)
* Grua kirke i Lunner (1924)
* Nærsnes kirke i Røyken (ombygging av tidligere bedehus) (1924)

## Referanser


## Litteratur
* 

## Eksterne lenker
* Artemisia.no – Arkitekthistorie, Alfred Christian Dahl (1857–1940)
Haplochromini

se tekst

**Haplochromini** er en gruppe ciklider.
Mange er endemiske til Malawisjøen.

## Slekter (utvalg)

* *[[Astatoreochromis]]* 
* *[[Astatotilapia]]* 
* *[[Haplochromis]]* 
* *[[Cheilochromis]]* 
* *[[Pseudocrenilabrus]]* 
* *[[Pseudotropheus]]*
* *[[Serranochromis]]*

### Endemisk til Malawisjøen

* *[[Aristochromis]]*
* *[[Aulonocara]]*
* *[[Buccochromis]]* 
* *[[Caprichromis]]* 
* *[[Champsochromis]]*
* *[[Chilotilapia]]* 
* *[[Copadichromis]]* 
* *[[Corematodus]]* 
* *[[Ctenopharynx]]*
* *[[Cyrtocara]]* 
* *[[Dimidiochromis]]* 
* *[[Diplotaxodon]]*
* *[[Docimodus]]* 
* *[[Eclectochromis]]* 
* *[[Exochochromis]]* 
* *[[Fossorochromis]]* 
* *[[Hemitaeniochromis]]* 
* *[[Hemitilapia]]* 
* *[[Lethrinops]]* 
* *[[Lichnochromis]]*
* *[[Mylochromis]]* 
* *[[Naevochromis]]* 
* *[[Nimbochromis]]* 
* *[[Nyassachromis]]* 
* *[[Otopharynx]]* 
* *[[Pallidochromis]]* 
* *[[Placidochromis]]*
* *[[Protomelas]]* 
* *[[Rhamphochromis]]* 
* *[[Sciaenochromis]]* 
* *[[Stigmatochromis]]* 
* *[[Taeniochromis]]* 
* *[[Taeniolethrinops]]* 
* *[[Tramitichromis]]* 
* *[[Trematochromis]]* 
* *[[Tyrannochromis]]*

## Eksterne lenker
* 
* TRIBE Haplochromini – uniprot.org
Presidentvalget i El Salvador 2009

**Presidentvalget i El Salvador 2009** ble avholdt i El Salvador 15. mars 2009. Valget ble vunnet av den sosialistiske kandidaten Mauricio Funes, som fikk 51,29% av stemmene. Han representerer partiet FMNL. Hans motkandidat var den konservative Rodrigo Ávila, leder for ARENA. Den daværende presidenten i landet, Antonio Saca, representerer ARENA.

Funes overtok som president fra 1. juni 2009.

Dager før valget var det jevnt, med et lite forsprang til ARENA. Likevel så det dagen etter valget ut til at Funes vant. Med 91,1% av stemmene telt hadde Funes 51,3% av stemmene mens Ávila hadde fått 48,7%.

## Resultat
Det endelige valgresultatet ble følgende:

## Se også
*Liste over El Salvadors presidenter

## Referanser
Flekket knurremalle

**Flekket knurremalle** er en art i gruppen maller.
Det er en ferskvannsfisk som blir ca. 11-15 cm lang og 20-30 år gammel. 

## Eksterne lenker
* 
*  ''Agamyxis pectinifrons'' - Prikket knurremalle - akvaforum.no
* 
*  ''Agamyxis pectinifrons'' (Cope, 1870) - scotcat.com
Team Elverum

**Team Elverum** er en lokal liste som stiller til valg i Elverum kommune. Lista ble opprettet i mars 2009, da sju medlemmer av Elverum Arbeiderparti meldte seg ut av partiet i protest mot lederen i lokallaget, Bjørn Jarle Røberg-Larsen. To av de sju utmeldte var kommunestyrerepresentanter. Rune Marius Hermansen er leder for partiet.

Grunnen til at de sju meldte seg ut var særlig på grunn av at Røberg-Larsen fortsatte som leder etter å ha blitt gjenvalgt på årsmøtet, men også på grunn av uenighet om hvor skysstasjonen i Elverum by skulle ligge og uenighet knyttet til om en av utbryternes representanter var inhabil i saken (senere vurdert av Fylkesmannen i Hedmark og funnet inhabil sammen med Høyres gruppeleder). Flertallet i lokallaget ville at den skulle ligge litt utenfor bykjernen, mens mindretallet ville ha den der den lå.

Med utmeldelelsen av de to mistet Elverum et rød-grønt flertall i kommunestyret.

Ved kommunevalget i 2011 fikk partiet 296 stemmer, 3,1 % oppslutning og én representant i kommunestyret. Team Elverum ga sin støtte til Høyres Erik Hanstad i forhandlingene om hvem som skulle bli ordfører.

## Referanser
Vanntinden

**Vanntinden** er det høyeste fjellet på øya Vanna i Karlsøy kommune i Troms. Det ligger på øyas sørvestre del, og har ei høyde på 1&nbsp;031 meter over havet.

## Se også
* Liste over skandinaviske fjell med størst primærfaktor

## Fotnoter



## Referanser
Ove Ekman

**Ove Laurentius Ekman** (1847–1921) var en norsk arkitekt.  

## Familie
Ove Ekman var sønn av hattemaker Lorentz Peter Ekman og Ingeborg Birgitte Olsen. Moren giftet seg senere med Kristiania-kjøpmannen Jens Emil Smith.

Han var halvbror av operasangerinnen Anna Smith og av arkitekten Einar Smith, som han startet arkitektpraksis med.

I 1875 giftet han seg i Bergen med Augusta Margareta Ludt.

## Utdannelse
Ekman var utdannet ved Den kongelige Tegneskole i Kristiania i perioden 1862 til 1866 før han fortsatte sin utdannelse ved Höxter Bauschule i Westfalen i 1866 og Kunstakademie München fra 1867 til 1868. 

## Arkitektpraksis
I 1871 etablerte han egen praksis i Kristiania, men var i perioden 1872 til 1873 assistent av Jacob Wilhelm Nordan. 

Etter praksisperioden tegnet han blant annet en kontorbygning for Damm & Søn i Øvre Slottsgate samt skolene Uranienborg skole og Bjølsen skole, begge i pusset tegl i nyrenessanse.

I 1890 var Ekman medstifter av arkitektkontoret Ekman & Smith sammen med halvbroren Einar Smith, og i 1910 var han med på å stifte Ekman, Smith & Michalsen sammen med Carl Michalsen.

## Arbeider (utvalg)
* Kontorbygning for Damm & Søn i Øvre Slottsgate 6 (1877)
* Uranienborg skole i pusset tegl (nyrenessanse) i Briskebyveien 6 (1886)
* Bjølsen skole i pusset tegl (nyrenessanse) i Maridalsveien 172 (1887)
* Kampen skole i Gamle Oslo (1888)
* Vestheim skole (1893)
* Bragernes folkeskole i Drammen (1893)
* Bygård Pilestredet 55 (1893)
* Strømsø folkeskole i Drammen (1893)
* Lillehammer Sparebank og Festivitetslokale (1896)
* Svaneapoteket i Karl Johans gate 13 (1896)
* Kontor– og portbygning til Schous bryggeri (1897)
* St. Hanshaugen skole og gymnas (1897)
* Christiania Glasmagasin i Stortorvet 9 (1898)
* Magnusgården i Karl Johans gate 33 (1899)
* Frogner høiere almenskole (1899)
* Reguleringsplanen for Huk Aveny, for eiendomsselskapet Huk Aktieselskab (1899)
* Brødrene Ottesens Eftf Dampchokoladefabrik i Nedre Vaskegang 2 (1898)
* Huk Aveny 15 på Bygdøy (1904)

## Referanser

## Litteratur
* 

## Eksterne lenker
* Artemisia.no – Arkitekthistorie, Ove Laurentius Ekman (1847–1921)
*
Heavy metal-tødler

**Heavy metal-tødler**, (engelsk: **rock dots**/**heavy metal umlauts**, humoristisk **röck döts/ hëävÿ mëtäl ümläüts**), er bruken av tødler som dekorasjon i heavy metal-bandnavn. 

Kjente band som benytter seg av tødler i bandnavnet er Blue Öyster Cult, Mötley Crüe, Queensrÿche, Crashdïet, Hüsker Dü og Motörhead. Heavy metal-tødler har opp gjennom årene blitt parodiert i filmer som *[[This Is Spinal Tap]]*, der tødlene ble plassert over 'n'-en.

## Historikk
Skikken med å skrive bandnavn med tødler i frakturstil i heavy metal-sammenheng begynte med, avhengig av kilde, det amerikanske bandet Blue Öyster Cult, alternativt britiske Black Sabbath, begge 1970. Bruken av slike tegn er ment å føre tankene til germanere, vikinger og gotikk, som tradisjonelt i hardrockkretser fremkaller assosiasjoner til stereotype egenskaper som mot og styrke. Heavy metal-tødler brukes vanligvis ikke for å forandre uttalen av bandnavnet, men har en utelukkende dekorativ hensikt.

## Referanser
Bent Berger

**Bent Berger** (født 6. mai 1898 i Oslo, død 2. mai 1985) var en norsk embetsmann og høyesterettsdommer.

Han ble cand. jur. 1919, dommer ved overretten i Trondheim 1928, sorenskriver i Namdal 1936 og ble utnevnt til høyesterettsdommer i 1945. Fra mai til desember 1945 var han konstituert som fylkesmann i Nord-Trøndelag. 

Berger gjorde seg bemerket som den eneste som tok dissens da Høyesterett i 1955 stadfestet konfiskasjonen av tyskgifte kvinners formue.

## Kilder
* Nekrolog i Aftenposten 9. mai 1985
* *Nord-Trøndelag, amtmenn og fylkesmenn 1804-1972*. Steinkjer, 1972
Konfiskasjon

**Konfiskasjon** eller **konfiskering** kommer fra latin confiscare som betød å inndra til det keiserlige skattkammer, *fiscus*  . Konfiskasjon innebærer at en verdi eller en gjenstand med verdi overføres til noen andre og som regel til en offentlig autoritet. Overføringen av verdien skjer ved hjelp av midler som autoriteten lovlig kan bruke. Verdien eller verdien av eiendelen går tapt for den opprinnelige eieren som ikke får verdien erstattet. 

Konfiskasjon vil i Norge i fredstid komme i strid med Grunnloven § 105 om erstatning. Ved ekspropriasjon overtar det offentlig en verdi, men det skal betales full erstatning. Ordet konfiskasjon eller å konfiskere brukes ikke i norske lover.

Juridiske begreper som ligner er inndragning og beslag. Beslag i en straffesak innebærer at politiet tar hånd om en gjenstand eller verdi for en tid. Beslag kan inndras. Utbytte av straffbar handling skal inndras. En inndratt verdi kan både være eiendom og penger. Inndragning brukes også om inndragning av en tillatelse. 

Inndragning kan skje til fordel for fornærmede. 

Konfiskasjon er brukes i mange forskjellige sammenhenger i den politiske debatten.

## Se også
* Beslagleggelse, når politiet tar besittelse av en gjenstand frem til en sak er avgjort

## Referanser


## Kilder
* Bokmålsordboka på internett https://web.archive.org/web/20121214233435/http://nob-ordbok.uio.no/perl/ordbok.cgi
* Ordbog over det danske Sprog. Historisk ordbog1700 til 1950.http://ordnet.dk/ods
* The Shorter Oxford English Dictionary, 3rd edition. Oxford University Press 1973. ISBN 0 19 861126 9
* Grunnloven, Lovdata på internett http://www.lovdata.no/
* Straffeloven av 1902, Lovdata på internett http://www.lovdata.no/
Ludwig Stiller

**Ludwig F. Stiller** (født 24. august 1928 i Salem i Ohio i USA, død 10. mars 2009 i Katmandu i Nepal) var en amerikansk prest, historiker og Nepal-misjonær tilhørende jesuittordenen. 

## Liv og virke
Han var sekularprestkandidat ved St. Meinrad's seminar i Indiana før han vekslet over til jesuittenes skoler. Han tjenestegjorde i U.S. Army som militærpoliti i Manila fra 1946 til 1947.

Hat trådte formelt inn i jesuittordenen i deres novisiat i Milford i Ohio den 18. august 1949. I 1953 ble han bestemt for tjeneste i Nepal. På grunn av visaproblemer gjorde han først ferdig sine filosofistudier ved West Baden College i Indiana (stengt i 1964). Han kom så til Nepal i 1956 for to år ved *St. Xavier's Godavari School* i Katmandu før han dro til India for teologistudier ved *St. Mary's* i Kurseong fra 1959 til 1963. Han ble presteviet av biskop Augustine Francis Wildermuth den 19. mars 1962.

I 1964 vendte han tilbake til Nepal og virket bed St. Xavier's Godavari School i to år, og grunnal den senere svært viktige *Godavari Alumni Association*. Imens tok han doktorgrad i historie fra Tribhuvan University. 

Han ble en av pilarene for det universitetets forskningssenter. Han nøt stor respekt også blant sepalesiske hinduledere og muslimske ledere. 

Han utgav en rekke bøker som betraktes som sentrale for forståelsen av særlig nyere nepalsk historie.

## Verker i utvalg

* *Prithwinarayan Shah in the Light of Dibya Upadesh*, 1968 
* *The Rise of the House of Gorkha: a Study in the Unification of Nepal, 1768-1816 *, 1973
* *The Silent Cry, the People of Nepal 1816-39*, 1973  
* *Letters from Kathmandu : the Kot Massacre*, 1981
* *Nepal: Growth of a Nation*, 1993
* *Planning for people : a study of Nepal's planning experience*, 1993

## Referanser
John Olsen

**John Olsen** er navnet til flere personer:

*John Olsen (filmperson), dansk manusforfatter, regissør og grunnlegger av Saga Studierne (1888–1959).
*John Olsen (billedkunstner), dansk kunster som arbeider med tegning, grafikk, skulptur, foto og installasjoner (f. 1938).
*John Andreas Olsen, norsk offiser og forfatter
John Olsen (billedkunstner)

:*For andre personer med samme navn, se [[John Olsen]]*.

**John Olsen** (1938–2019) var en dansk billedkunstner. Olsen var i mange år bosatt på Fyn. 

## Biografi
John Olsen er utdannet fra Den Kgl. Porcelainsfabrik i 1959 og videreutdannet på Det Kongelige Danske Kunstakademi i 1960–67. Han arbeider og lever med og i naturen. Olsen arbeider hovedsakelig med tegning, grafikk og skulpturer, men også med fotografi og installasjoner.

John Olsen var lærer ved Det Jyske Kunstakademi, grafikklinjen 1979-84, og skulpturlinjen 1984-85. Olsen var medlem av Kunstnersammenslutningen Kammeraterne 1970-79, og så av Den Frie Udstilling.

I 1995 deltok han i biennalen i Venezia.

## Priser og legatutdelinger (utvalg)
* 1997 – Thorvaldsenmedaljen
* 1993 – Ole Haslunds Kunstnerfond
* 1992 – Ole Haslunds Kunstnerfond
* 1985 – Eckersbergmedaljen

## Referanser


## Eksterne lenker
* John Olsen - kunstnerbiografi fra kunstonline.dk
*  John Olsen - kunstindeks Danmark
John Olsen (filmperson)

::*For andre personer med navnet John Olsen, se [[John Olsen]].*

**John Olsen** (1888–1959) var en dansk manusforfatter, regissør og filmprodusent. 

Han grunnla i 1942 Saga Studierne i Charlottenlund i Danmark.

Han skrev blant annet manuskript og dreiebok til filmene *[[Rekrutt 67 Petersen]]*, *[[Det var på Rundetårn]]*, *[[Færgekroen]]*, *[[Styrmann Karlsen]]*. Filmen *[[Baronessen fra bensinstasjonen]]* ble hans siste film.   

Hans sønn Flemming John Olsen forsatte etter hans død ledelsen av Saga.

Han er gravlagt på Frederiksberg Ældre Kirkegård.

## Filmografi
### Dreiebok
* 1950 – *[[Unge piker forsvinner i København]]*
* 1950 – *[[Historien om Hjortholm]]*

### Dreiebok og manus
* 1958 – *[[Styrmann Karlsen]]*
* 1956 – *[[Kristiane af Marstal]]*
* 1956 – *[[Færgekroen]]*
* 1955 – *[[Eventyret (1955)|Eventyret]]*
* 1955 – *[[Det var på Rundetårn]]*
* 1955 – *[[Der kom en dag]]*
* 1954 – *[[Hendes store aften]]*
* 1951 – *[[Rekrutt 67 Petersen]]*
* 1951 – *[[En natts feiltrinn]]*
* 1951 – *[[Fra den gamle købmandsgård]]*

### Manus
* 1959 – *[[Onkel Bill fra New York]]*
* 1957 – *[[Tre piker fra Jylland]]*
* 1957 – *[[Tag til marked i Fjordby]]*
* 1954 – *[[I kongens klær (1954)|I kongens klær]]*
* 1953 – *[[Kriminalsaken Tove Andersen]]*
* 1953 – *[[Ved Kongelunden]]*
* 1953 – *[[Den gamle mølle på Mols]]*
* 1951 – *[[Lyntoget]]*
* 1944 – *[[Lev livet let]]*

### Ide og manus
* 1960 – *[[Baronessen fra bensinstasjonen]]* 

### Ide
* 1958 – *[[Mariannes bryllup]]*

### Manusforfatter og produsent
* 1936 – *[[Sol over Danmark]]*

## Eksterne lenker
*
Osumiene

**Ōsumiøyene** (大隈諸島 - *Ōsumi Shotō*) er en japansk øygruppe blant Satsunanøyene, som er del av Ryukyuøyene i det nordvestlige Stillehavet. Øygruppen har et areal på rundt 1030 km² og består av seks store øyer samt et par mindre småøyer. 

## Geografi
Geografisk er øygruppen av vulkansk opprinnelse, og har et subtropisk klima. Det høyeste punktet er Miyanoura-dake på Yakushima, med sine 1 935 meter over havet.

Øygruppen består av 6 større øyer, samt en del mindre ubebodde øyer:
*Tanegashima, hovedøyen og den østligste av øyene, ca. 453 km²
*Yakushima, ca. 504 km²
*Kuchinoerabu-jima, ca. 38 km²
*Kuroshima, den vestligste av øyene, ca. 15 km²
*Iojima, ca. 12 km²
*Takeshima, ca. 4 km²
*Mageshima, ubebodd

Befolkningen er i dag på rundt 50 000, hvorav 19 000 bor i byen Nishinoomote på Tanegashima. Området tilhører administrativt Kagoshima Prefektur på Kyushu.

Den viktigste flyplassen ligger på Tanegashima, og det eksisterer fergeforbindelser mellom alle øyene og Kagoshima på Kyushu. 

## Historie
Det er stor usikkerhet omkring når øyene ble oppdaget, men de er nevnt for første gang i Nihonshoki fra 720-tallet.

I 1543 strandet et kinesisk fartøy på den sydlige delen av Kap Kadokura, som ligger på den sydlige delen av Tanegashima. Med seg om bord hadde skipet portugiseren Mendes Pinto, som introduserte ildvåpenet og sukkerrøret til Japan. Hans besøk markerte starten på handelsforbindelser mellom Portugal og Japan, som først opphørte i 1638. Da isolerte Japan seg fra omverdenen, og tillot kun handel med Nederland.

Osumiene var i lang tid en del av øyriket Ryukyu, som hersker over det meste av Ryukyu-øyene. Inntil det i 1609 ble invadert satsumaklanen fra den sydlige delen av Japan. I 1624 ble øygruppen underlagt Satsumariket.

I 1879, under Meijirestaurasjonen, ble området en del av Japan, først som en del av Osumi Provins, senere som en del av Kagoshima Prefektur.

Osumiene ble besatt av USA under andre verdenskrig, i våren 1945. USA forvaltet området etter krigen, helt til øyene ble gitt tilbake til Japan i 1953.

I 1969 ble Tanegashima Space Center (TNSC) åpnet på den sørlige delen av Tanegashima, av NASDA (National Space Development Agency of Japan), romfartssenteret ble senere overtatt av JAXA (Japan Aerospace Exploration Agency).

## Referanser


## Eksterne lenker
*
Seminom

**Seminom** er en type kreft som oftest oppstår i testikler, men som også kan oppstå andre steder i kroppen. En lignende kreftform som utvikles fra ovarier kalles dysgerminom. Testikkelkreft som oppstår i kjønnscellene, cellene som skal bli sædceller, er enten av typen seminom, nonseminom, eller en blanding av disse. Celler i seminomer har karakteristikker (uttrykk av gener og proteiner) som minner om stamceller. Til forskjell fra stamceller, og fra nonseminomer, har ikke seminomer samme evnen til å utvikle seg videre til andre celletyper.

Seminomer er generelt mer sensitive til strålebehandling enn mange andre kreftformer.
Tawassol

Tawassol er en praksis som man søker nærheten til noen via. 
Det er nesten en full enighet blant muslimene at tawassol er tillatt. 
Tawassol lukker ikke Guds nådes dører, men den åpner dem mer. Man kan for all del be til Gud direkte, men det er en mer likt handling å be via Guds kjære. 

Tawassol, også kalt å gi wasila, er en handling når man ber til Gud (Allah) via f.eks. en profet eller en helgen, i Islam. Denne handlingen blir sett på som tillatt innen for de fleste retninger i Sjia- og sunni Islam. Det er vanlig å be til Gud via Profeten Muhammed.

## Eksterne lenker
* Tawassol
Göttinger Sieben

**Göttinger Sieben** (tysk: «De syv fra Göttingen») var en gruppe professorer som i 1837 protesterte mot opphevelsen av forfatningen i Kongeriket Hannover, noe som medføre at de ble fratatt sine stillinger. Flere ble også landsforvist.

Revolusjonen i 1830 fikk også innflytelse på kongeriket Hannover, som var i personalunion med Storbritannia. Liberale borgerlige krefter i universitetsbyen gjorde i 1831 væpnet opprør for å fjerne det føydale styringssystemet. Opprøret ble slått ned, men det ble likevel opprettet en ny stenderforsamling der de liberale kreftene fikk dominere. I 1833 vedtok stenderforsamlingen en ny og liberal grunnlov.

Etter Wilhelm IVs død kom den konservative Ernst August I av Hannover (1771-1851) til makten. Han oppløste landdagen og innledet på vegne av monarkiet en blokade av den nye forfatningen.  Friedric Christoph Dahlmann som var medforfatter av grunnloven nektet å følge blokade og fikk følge av Albrecht, Ewald, Gevinus, Weber og brødrene Grimm. Samtlige av de sju ble deretter avskjediget. 

## Deltakere
Navnene på disse syv professorene ved  Georg-August-Universität var:

* Wilhelm Eduard Albrecht, Statsrett
* Friedrich Christoph Dahlmann, Historiker
* Heinrich Ewald, Orientalist
* Jacob Grimm, Germanistikk
* Wilhelm Grimm, Germanistikk
* Georg Gottfried Gervinus, Litteraturhistorie
* Wilhelm Eduard Weber, Fysikk
## Referanser
Milton Bradley

**Milton Bradley Company** er et amerikansk spill-selskap etablert av Milton Bradley i Springfield, Massachusetts i 1860.  I 1920 overtok selskapet spillproduksjonen til McLoughlin Brothers, tidligere den største spillprodusenten i USA. I 1987 kjøpte de Selchow and Righter, som blant annet lagde Scrabble.

Milton Bradley ble tatt over av Hasbro, Inc. i 1984, men navnet brukes fortsatt som et av Hasbros varemerker for brettspill, og noen ganger også videospill.

I 1973 kjøpte firmaet rettighetene til terningspillet Yatzy (eng. *Yahtzee*).
Isaach Isaachsen

**Isaach Isaachsen** (1774–1828) var en norsk stortingsrepresentant og konsul. Han satt på Stortinget fra 1818 til 1821. Han var sønn av Daniel Isaachsen, en av Norges rikeste menn, og hans første kone, Christiane Hedevig Christensen. Han er av forfedrene til Norges tidligere statsminister Kåre Willoch.

## Jacobineren
Isaachsen oppholdt seg i Frankrike fra 1790 til 1792 og var da medlem av Jakobinerklubben. Dette endte med at han ble hentet hjem:

:«Da Faderen blev ængstelig for ham, sendte han et skiv til Dunkirk. Skipperen, en 'stærk' baatsmand og en eller to matroser kjørte til Paris, 'bandt' ham og kjørte ham tilbage til skibet, hvormed han blev bragt hjem.»
Han var resten av livet preget av revolusjonens idealer.

## Stortingsrepresentanten
I 1818 ble han valgt til stortinget som 1. representant for Lister og Mandals amt. Han viste en imponerende aktivitet, med det ene radikale reformforslag etter det andre. De aller fleste henlagt mot en stemme. Av de kuriøse forslag var å legge alle bevegelige helligdager mellom jul og nyttår, for da var bonden ledig. Han foreslå også borgerlig vielse.

Det endte med at hans tremenning og kollega på stortinget, Samuel Simonsen Fedde, til slutt fikk alvorlig 

Han fikk kun en periode.

## Familie
Isaachsen giftet seg i 1799 med Hedevig Elisabeth Hansen, datter av biskop Peder Hansen. De fikk fire barn:
* Christiane Hedvig Isaachsen, 1800-1849, gift med Christen von Steven, Russisk Hofraad. Flyttet til Russland.
* Daniel Peter Christian Isaachsen (1802–1881) som ble sorenskriver i Mandal. Han giftet seg med Cecilie Marie Watne og de fikk sønnen Olaf, som siden er blitt kjent som maleren Olaf Isaachsen.
* Abel Marie Isaachsen (1803–1883), gift med Ole Wilhelm Erichsen, admiral og statsråd.
* Isaach Isaachsen, 1807-1827. Døde ugift.

Isaachsen er bestefar til kunstmalerne Hedevig Lund og Olaf Isaachsen.

Kåre Isaachsen Willoch, tidligere Norges statsminister i to perioder, er etterkommer av Isaach Isaachsen, som var hans «rabiate tipptippoldefar» og «Jeg gleder meg over at jeg er enig i alt han foreslo.»

## Litteratur
* Frognes, Ingeborg Nome: *Fru Barbara til Andøen og andre beretninger fra det gamle Kristiansand*, Bærum 2005 kapittel 6 ISBN 82-303-0538-2
* Holst, J. Wilhelm I.; *Som barn av Isaach smed*, Oslo 1987/1989  ISBN 82-991898-0-2

## Referanser


## Eksterne lenker
* 
*
Nonseminom

**Nonseminom** er en type kreft som oftest oppstår i testikler, men kan også oppstå andre steder i kroppen, samt fra ovarier. Testikkelkreft som oppstår i kjønnscellene, cellene som skal bli sædceller, er enten av typen seminom, nonseminom, eller en blanding av disse.

Nonseminomer kan bestå av en eller flere av ulike vevssammensetninger som kalles embryonalt karsinom, plommesekktumor, choriokarsinom og teratom. Embryonale karsinomer har karakteristikker (uttrykk av gener og proteiner) som minner om stamceller, og særlig embryonale stamceller. Forskere mener at de andre typene nonseminomer utvikles fra embryonalt karsinom på lignende måte som ulike celletyper og organer utvikles fra en befruktet eggcelle i den tidlige fosterutviklingen.
Henrik Malberg

**Henrik Martin Marinus Malberg** (1873–1958) var en dansk skuespiller.

Han ble født i Skolegade 7 som sønn av Peter Broch Malberg og Catrine Marie Scheibye. Hans bror er skuespiller Peter Malberg. Den 11. mai 1906 ble han gift med Anna Augusta Hansenmeyer. Datteren er skuespiller Ellen Malberg. 

Han begynte som maskinarbeider i fødebyen og debuterte som skuespiller på det gamle Aarhus Teater i 1896. Deretter dro han på turné noen år. I perioden 1902–1905 var han fast ansatt ved Århus Teater. I 1905–1910 var han en av de førende skuespillerne ved Dagmarteatret. I 1910––1912 var han direktør for et teaterselskap, som turnerte rundt om i Danmark, og ble så ble han igjen ansatt ved Dagmarteatret i 1912–1914 og ved Alexandrateatret i 1914–1917. I perioden 1917–1950 var han ansatt ved Det kongelige Teater. Han arbeidet som frilanser i sine siste år.

Henrik Malberg var en typisk teaterskuespiller og mottok i den egenskap en mengde hedersbevisninger. Han debuterte som filmskuespiller i 1910 i stumfilmen *Dorian Grays portræt*, men medvirket for øvrig i langt færre filmer enn sin yngre bror. Han var medforfatter til skuespillene *Bolettes Brudefærd* (med Orla Bock) og *Gamle Postgaard* (med Axel Frische).

## Referanser


## Eksterne lenker
*